LidanRubinov/Halacha-QA huggingface dataset:
שאלה: חלות שנזרקות לאחר שבת : למיטב ידיעתי, יש צורך לברך על שתי חלות גם בערב שבת וגם בשבת בבוקר, וחשוב שיהיו שלמות. הבעיה היא שבביתי בקושי אוכלים את החלות וכך נוצר מצב שאנחנו זורקים המון חלות במוצאי השבת, האם יש אפשרות לברך על חלה לא שלמה בבוקר ובכך לאפשר שימוש בחלה שנותרה מהערב? בנוסף, האם אפשר להשתמש בכוס יין קטנה בהבדלה משום איסור "בל תשחית"?
תשובה: יש לבצוע על לחם שלם אולם אין חייבים דווקא בחלה ואפשר גם בלחמניה. במקום חלות, תבצעו בבוקר על לחמניה קטנה ותאכלו את שארית החלות של הערב. כך לא ישארו לכם חלות מיותרות. השיעור של כוס ברכה הוא 86 סמ"ק (רביעית). יש לשתות רביעית או לפחת רוב מהכוס. אם נשאר יין, ניתן להוסיף מעט יין מהבקבוק לגביע, בכדי שהיין בגביע לא יחשב פגום, ולהחזיר את כל מה שבכוס לבקבוק.
שאלה: סנדק בברית מילה: מי ראוי להיות סנדק בברית מילה? האם הוא חייב להיות יהודי שנימול? האם לא יהודי או ערל יכולים לשמש כסנדק?
תשובה: לא שמעתי שערל יוכל לשמש כסנדק. צריך שהסנדק יהיה נימול.
שאלה: מנהג הנחת אבן פינה: בימים אלו אנחנו עומדים לפני בניית בית חדש, וחשוב לנו לדעת מה אומרת ההלכה, ומה הם המנהגים בהנחת אבן פינה?
תשובה: אין הלכה בנושא זה. במבני ציבור יש עורכים טקס חגיגי לכבוד תחילת הבניה, אם בגלל חשיבות הנושא או לצורך התרמות.
שאלה: קדיש על אחי : אני נער ממוצא אתיופי ותהיתי אם אני יכול לומר קדיש על אחי. אחי נפטר בילדותו באתיופיה ואני לא ממש הכרתי אותו. אני לא יודע את תאריך פטירתו ואני קצת מתבייש לשאול. האם אני רשאי לומר קדיש על אחי?
תשובה: אם הוריך חיים והם מקפידים שלא תאמר קדיש בחייהם, אל תאמר. אך אם לא איכפת להם, אתה יכול לומר. קבע לך יום בשנה שבו תאמר קדיש.
שאלה: גזל באשת איש: האם הבועל אשת איש מתחייב גם משום גזל שהוא גזל אותה או את תשמישה מבעלה, שהרי היא מיוחדת רק לו. למשל, בכהן יש יותר סיבה להגיד את זה כיוון שהיא אסורה עליו לאחר מכן?במידה וכן, מה הוא גזל? ומה המקור לכך?
תשובה: הוזכר לגבי בני נח, שלקיחת אשת איש יש בה יסוד גם של גזל. אולם אני לא מבין את הפילפולים, איזו נפקא מיניה יש בכך. ודאי שיש איסור אשת איש גם עם הבעל מסכים. בודאי שבמקום שהבעל לא מסכים יש כאן עבירה כפולה ומכופלת, לא רק עבירה בן אדם למקום אלא עבירה חמורה של בן אדם לחבירו.
שאלה: להתעקש בתפילה: האם צריך להתעקש להתפלל על דבר כלשהו לאחר תפילות רבות שלא נענתי?
תשובה: ח אמרו: "קוה אל ה' חזק ואמץ ליבך וקוה אל ה' " - אם רואה אדם שלא נענה יחזור ויתפלל. אם כן, אנו רואים שלפעמים הקב"ה לא עונה בשביל שאנו נתפלל שוב ושוב. כך הקב"ה לא שמע לתפלת אימותינו משום שהקב"ה מתאווה לתפילתן של האימהות. אולם צריך לחלק בין דבר שהוא הכרח החיים, כגון: שיהיה לאדם ילדים, בריאות ופרנסה, לבין דברים שהם לא הכרחיים ואז אדם צריך יותר לזרום אם מה שיש ולשמוח בחלקו. ודאי שניתן תמיד להתפלל אבל לא בלחץ.
שאלה: ספק גזל בהשקייה וברכב משטרתי: אני כיום בן 21 משרת בצה"ל. יש לי 2 שאלות. 1) לפני מספר רב של שנים, כנראה שהייתי אחרי בר מצווה, הלכתי להתפלל ערבית בבית הכנסת. לאחר התפילה הגבאי היה משקה את הגינות של הביה"כ, אז כמה פעמים שהוא השקה ביקשתי ממנו לעשות קצת כי זה היה נראה כיף אז הוא נתן לי. אחר כך הבנתי שהוא היה מחבר את הצינור למתקן של כיבוי אש ומזה מוציא את המים. כלומר: שכנראה על חשבון העירייה או משהו. מה עליי לעשות הרי אני לא נראה לי שידעתי על הדבר הזה. ואם כן. מה עליי להשיב או לא? 2) באחד הימים כאן, לקחתי את הרכב של המשטרה ונסעתי. כשעמדתי ברמזור נפל עליי אופנוע כבד ושרט לי את הרכב המשטרתי. אני מלאתי את הפרטים במדוייק, מה נשרט וכו, והיה איזשהו ספק אם גם הפנס נשבר מהתאונה הזאת או לא. אז בדוח פרטתי ורשמתי שבמקום לא נמצאו זכוכיות וכו, שיבינו מכך שזה כנראה לא המתאונה הזאת. לאחרונה ראיתי את הרכב והוא תוקן וגם הפנס. אינני יודע אם זה תוקן על חשבון התאונה או בנפרד, ואני מניח שאם אשאל אז לא יענו לי או יעיפו אותי משם על זה שאני בודק אותם. אני את שלי עשיתי מבחינת תיאור המקרה אפילו לפרי פרטים. האם עליי לחשוש שמא הם תיקנו זאת לא כשורה על חשבון התאונה? יש לציין שאינני יודע אם הם באמת עשו זאת אך אני מניח שלא יענו לי, ואם כן, לא אני דיווחתי את הדיווח השיקרי.
תשובה: 1. אתה פטור מלשלם מהסיבות הבאות: א. אם הגבאי פתח את הברז ואתה רק אחזת את הצינור, אם כן, לא עשית כלום שהרי המים זורמים מאליהם ואתה רק כיוונת אותם. ב. גם אם פתחת בעצמך את הברז אתה פטור כיוון שלא ידעת שזה גזל. המקור לכך נמצא בדברי התוספות בבבא קמא עט. שכתבו לגבי גנב שיש שליח לדבר עבירה כשהשליח לא ידע שזו גניבה (אלא סבור שהממון של המשלח) והמשלח חייב והשליח פטור וכן פסק הרמ"א חושן משפט סימן שמ"ח סעיף ח' (עיי"ש בגר"א סקכ"ז). אמנם הש"ך שם בסק"ו פסק כדעת הנימוקי יוסף שגם אם השליח לא ידע מהגניבה אין שליח לדבר עבירה אך עיי"ש בש"ך שאין כוונת הנימוקי יוסף לומר שהשליח חייב אלא כוונתו לומר שגם המשלח פטור, נמצא שגם לרמ"א וגם לש"ך השליח פטור. 2. אתה נהגת כשורה ואין עליך אחריות, ואע"פ שיש בידך מידע שאולי יכול לסייע לחברת הביטוח (ויש מצוה להציל ממון חבירו מדין השבת אבידה ) אינך מחוייב לדווח על כך, כיוון שאין חיוב להתערב מדין השבת אבידה כשיש ספק האם הדיווח נצרך. (עיין בפתחי תשובה חושן משפט סימן כ"ח סק"ד) יש להעיר שכשיש ספק שקול האם חבירך היהודי עבר עבירה או לא צריך לדון אותו לכף זכות ולהכריע שהוא לא עשה את המעשה. (עיין חפץ חיים הלכות לשון הרע כלל ג' סעיף ז'). הרב ברוך פז
שאלה: רפואה אלטרנטיבית או סגולות?: ב"ה לרב. קיימות שיטות רבות של טיפולים, אשר כולם נכנסות תחת השם הרחב "רפואה אלטרנטיבית". שאלתי היא: איך לברור בין עיקר וטפל? אסביר את הרקע להתלבטותי. מקורן של חלק מהשיטות הוא ב"דתות" שונות (מהמזרח הרחוק) וחלקן לא ברור. ישנם אנשים האומרים שזה ודאי יותר טוב מהרפואה הרגילה, וגם אם לא יועיל- לבטח לא יזיק(מה שלא אומרים על הרפואה הרגילה.). האם אין בדבר זה בעיות של חשש ע"ז? או של דרכי האמורי? ברשות הרב- ובמחילה על האריכות- אזכיר מספר דוגמאות שנתקלתי בהן: טיפול ע"י נרות (כמדומני נקראים "נרות הופי", או בשם דומה) - זו שיטה של הכנסת נר בוער (לאוזן)- והנר "שואב" את המחלה, ע"י שחרור "אנרגיות" לגוף. תוך חיפוש- הסתבר לי שמקורה של השיטה הוא ברפואה האינדיאנית, ומבוססת על האמונה שהנר מסמל אנרגיות רוחניות, וכן הוא מיוצר מצמחים שגם להם מיוחסים סגולות מיסטיות ודתיות, אליבא דאינדיאנים. (לא רק יכולות ריפוי.) פרחי באך- תמציות המכילות אנרגיות לתיקון הגוף והנפש. מיוחסות סגולות רבות לצמחים שבהם משתמשים (לא רק הרכב הכימי. אלא גם "מי מעין טהורים" וכו ) נומרולוגיה- מבוסס על הסגולות הטמונות במספרים והשפעתם על חיינו(כך עפ"י מכללה מוכרת המלמדת רפואה אלטרנטיבית) - (לי הדל זה נשמע כמו אסטרולוגיה.) גם להומאופטיה- שמעתי פעם הסבר איך השיטה מבוססת עפ"י רעיונות עמוקים בקבלה. איני מבין בזה כמובן, אך לא נראה לי שהשיטה פותחה ע"י ת"ח הבקיאים בח"נ. לפעמים המטפלים הם אנשים דתיים ויראי שמים, אך אולי גם הם לא יודעים מה המקור של השיטות? הרי עד שתרופה מקבלת רשיון- לוקח לעיתים שנים של בדיקות וניסויים, ומדוע אם קוראים לזה "טבעי" או "אלטרנטיבי" - נקבל כל שיטה בלי לבדוק? (כי אומרים שזה עובד.) ומצד שני- אני לא רוצה לחשוד ולפסול דברים כשרים, אפילו אם הם רק "סגולות". הרי סה"כ הרבה אנשים כיום משתמשים בשיטות אלו? אם אני צריך טיפול כלשהו לי או למשפחתי- האם אני צריך לחקור ולדרוש אחר מקורו? או שמספיק בזה "ללכת אחר הרוב" שכנראה סומך על שיטה זו? אני יודע שישנם בתי חולים אשר נותנים (בבית החולים) למעוניינים דיקור סיני להקלה על כאבים. אז על זה ודאי אפשר לסמוך? סליחה על האריכות הרבה, אך זה מטריד אותי רבות, מהי הדרכת התורה בזה. ב מראש
תשובה: אנחנו עם סגולה ולא עם סגולות. אל תאמין לאף סגולה, גם אם היא נאמרת כביכול בשם מקובל וכדו'. רק בתרופה שגם הרפואה המדיצינית, המבוססת על שיטות מדעיות, מאשרת אותה ראוי להשתמש.
שאלה: לפתור סיכסוך בין אחים על ידי בדואית: אנו משפחה גדולה, שבעה בנים ושלוש בנות. ברוך השם, כולם בריאים, נשואים ובעלי משפחות משלהם. יש לנו בעיה גדולה מאד, שכולנו מסוכסכים על דברים פעוטים ביותר. אנו יתומים משני ההורים, ניפטרו לפני כ 15 שנים. המריבות לא על ירושה ולא על דברים חומריים. השאלה שלי היא כזו: אחד מהאחים הגדולים גילה יוזמה ורוצה ללכד את כולנו ולעשות סולחה גדולה. הבעיה היא שהוא רוצה להביא איזו אשה בדוואית שתעשה את הסולחה. לא נראה לי יאה לתת לגויה להיכנס בינינו, במיוחד שמחצית מהאחים דתיים ושומרים שבת כהלכתה. אני יותר הייתי רוצה שזה יהיה מצד רב שכולנו מכבדים ומעריכים. האם מותר לנו לשבת עם אותה אשה? ומה ההלכה אומרת על כך?
תשובה: זה מגוחך ללכת אל בדואית קוסמת שהיא תשכין ואולי גם אסור. ברוך ד' יש הרבה רבנים חכמים שיכולים לעזור בהשכנת ה כדאי ללכת לרב או ליועץ חכם.
שאלה: נבואה בחלומות פרעה: לפרעה היו חלומות נבואיים, האם היה לו כוח נבואה?
תשובה: ודאי שלא היה לו כח נבואה אלא הוא חלם כדי שיוסף יוכל לעלות לגדולה. גם בחלומות של שר המשקים ושר האופים אומרים ח שיש בהם עוד פנים נוספות של נבואה על עם ישראל ויוסף פתר להם רק מה שנוגע להם אבל הם היו חלומות מן השמים עם עומק.
שאלה: השמעת קול שקט בתפילה: כשמתפללים (שמונה עשרה וגם שאר התפילה) האם צריך להשמיע לאוזניים חיתוך שפתיים או ממש קול אך בלחש? כשהייתי בשיעור אמר לי רב אברך (איני יודע מה הוא בדיוק) שצריך להשמיע קול בלחש ולא די בחיתוך שפתיים. האם הצדק עמו?
תשובה: לגבי השמעה לאוזן יש אומרים שצריך להשמיע לאוזן. אך העיקר שמי שלא חתך בשפתיו לא יצא, ומי שחתך השפתיו אך לא השמיע קולו יצא.
שאלה: מות דוד המלך: אם דוד המלך ע"ה ידע שאי אפשר לאף אדם להנצל מהמוות, וידע שאי אפשר לדחות את זמן המלכת שלמה המלך, אז מדוע למד תורה כל היום? כי בכל מקרה אם היה לומד ואם לא היה נפטר בשעה וביום שהוקצבו לו.
תשובה: אמנם כתוב בתלמוד שדוד המלך, וכן רבה, כשהיו עוסקים בלימוד היו בדביקות אלוקית ומלאך המוות לא יכול לשלוט בהם והיה צריך לעשות להם תחבולה, אך השאלה לא ברורה, וכי יהיה לאדם איסור להיות בדביקות באלוקים חיים?! אין לאדם איסור לדחות את מיתתו, ואפילו אם נגזר עליו, אינו צריך לקרב את מיתתו, ומובן שלא יאסר עליו ללמוד!
שאלה: ברכת שהחיינו בבר מצווה: למה אדם שהגיע למצוות לא מברך שהחיינו על ברכת היום כמו בשאר החגים, כי זה כמו חג בשבילו?
תשובה: שיטת הרמב"ם, שהמקיים בפעם הראשונה מצווה בחייו מברך שהחיינו. כדי לחוש לשיטת הרמב"ם יש מנהג יפה שנער הבר מצווה מברך שהחיינו על חולצה חדשה ומתכוון על כל קבלת המצוות והתפילין.
שאלה: נזקים בבית שכור: אני גר בדירה שכורה מרוהטת ללא חוזה. כשנכנסתי אליה (לפני כ-15 חודשים) ראיתי כמה דברים שלא היו תקינים: 1- מכונת הכביסה נתקעת בין מעברים. 2- ידית מכונת הכביסה שבורה. 3- השירותים מטפטפים. אני לא דיווחתי על כך לבעה"ב. לפני תקופה, מכונת הייבוש הפסיקה לעבוד כראוי. אז הודעתי לבעה"ב על הבעיות וציינתי שמכונת הייבוש התקלקלה רק עכשיו אבל מכונת הכביסה כבר הייתה מקולקלת. תגובתו הראשונה הייתה שהוא ישלח טכנאי וישלם בעצמו את הנזקים. לאחר שבוע הוא חזר אלי בטענה שכל הנזקים נגרמו על ידי ושעלי לשלם את הכל. ניסיתי להסביר את עצמי אך הבעה"ב לא היה מוכן לשמוע. היות וראיתי שלא אצליח לשכנעו, הסכמתי לשלם. רציתי לדעת: מה צריך לעשות מעיקר הדין? (הן בנוגע לנזקים שהיו, והן בנוגע לנזקים החדשים)
תשובה: ראשית נקדים שני דברים: א. חשוב מאוד לכתוב חוזה בין שוכר ומשכיר. הדבר אמיתי וגם פותר המון אי הבנות וספקות ביחס לטענות בין הצדדים וגם מאפשר לדון בין הצדדים על בסיס הסכם שנחתם ביניהם. ב. אין בדברים לקמן משום פסק הלכה מכיון שאנו מקבלים את טענת אחד מהצדדים בלבד ואי אפשר לפסוק על פי דברי צד אחד. כאשר אדם שוכר דירה מרוהטת הרי הוא שוכר שני דברים קרקע (דירה ) ומטלטלים. שכירות המטלטלים, זאת אומרת, חפצי הריהוט ומוצרי החשמל, הרי הם לצורך השימוש בהם והמשכיר צריך להעמיד אותם ראויים לשימוש לאורך כל זמן השכירות. גם אם הם מתקלקלים באמצע זמן השכירות, המשכיר צריך לתקנם או להעמיד אפשרות שימוש על ידי חפץ חילופי לחפץ שהתקלקל. לכל דבר ודבר ישנם כללים איזה דברים המשכיר צריך לתקן ובכך הם נחשבים ראויים לשימוש ואיזה דברים לא (הדבר מורכב מהלכות וממנהג המדינה). בנוסף נראה, שאם השוכר לא הלך מיד והודיע למשכיר על הצורך לתקן את המום שהיה או שנתגלה או אפילו קרה לאחר זמן, אין בזה משום מחילה על עצם הצורך לתקן אלא מקסימום מחילה על הזמן שבו החפץ לא היה ראוי לשימוש מכיוון שהשוכר לא דיווח בזמן. אשר על כן, הנך רשאי לדרוש תיקון מהמשכיר. אם אין ביניכם הבנה, ניתן לגשת לבוררות אצל רב תלמיד חכם או להגיש תביעה בבית דין לעניני ממונות.
שאלה: כשרות וודקה פוטינקה: האם וודקה פוטינקה שהוחל לאחרונה בשיווקה בארץ כשרה?
תשובה: וודקה זו אינה מוכרת לרב. באופן עקרוני וודקה חייבת בכשרות אם אין סימון כשרות - לא להשתמש.
שאלה: ריחוק אח מהבית: ידוע לי שחלק מהאשכנזים כשיש איזה אח שחרג מהדרך הם מנדים אותו כמו שהיה עם איזה אחד "סגל" משהו כזה האם יש מקור ללמוד המעשים שלהם או שזה סתם לחץ חברתי רק בגלל שידוכים אני סתם מנסה לחשוב להעמיד את עצמי במקומם זה קצת פשוט לא מובן לי אם הרב יכול להסביר לי את זה אני פשוט דן בנושא הזה עם אחי
תשובה: דורות על גבי דורות נהוג בעם ישראל נידוי למי שהיה יוצא מהקהל ומחציף במעשיו כנגד מסורת ישראל. במקרים רבים היו יושבים על הכופרים שבעה כאות להתנתקות מהכופרים באמונת ישראל. הנידוי וההחרמה נועדה להפריד את הרשעים מכלל הקהילה. היה בזה גם אקט חינוכי, שלא ילמדו ממעשיהם, וגם אקט מהותי שהתנער מקשר עם מי שפוגע בעם ובקהילה. כך עשה משה רבינו לעדת קורח. הוא נידה אותם וכך הציל את עם ישראל מהעונש שנגזר עליהם בשמים.  ע"פ פירוש העקידה שם בפרשה. בדורות האחרונים, שהתרבו היהודים שאינם מאמינים באמונת ישראל המסורה לנו מדורי דורות, הדברים מסובכים ומורכבים יותר. יש כאלו שחושבים ששום דבר לא השתנה, כמו שנהגו בדורי דורות יש להמשיך לנהוג גם בדורנו. צריך לשמור על הגרעין המאמין היהודי שממנו יש תקווה לעם היהודי. בכדי לשמור על הקהילה הנאמנה יש להקים חומות ומחיצות בין הצדיקים לבין אלו שפוגעים באמונה. זאת יש לעשות גם במחיר קשרים משפחתיים. יש כאן העדפה של הקשר עם הקב"ה על פני הקשר האישי. יש גם קהילות שחושבות שגם בימנו הדרך החינוכית לשמר את האמונה ואת המסורת היא בעמדה חד משמעית ששוללת כל פשרה עם הכפירה. אולם יש רבים מן החרדים שחושבים שהיות מכיון שיש רבים שלא מאמינים וכופרים אי אפשר להאשים את מי שכופר באופן אישי. הם מחשיבים את מי שכופר כתינוק שנשבה. הם מבינים שהיום בכדי להחזיר אנשים לחיק האמונה יש לנהוג לא בדרך תוקפנית אלא בדרכי הסברה ושכנוע. לכן הם נוהגים בסלחנות מסויימת כלפי מי שלא מאמין. הם פועלים בצורה מושכלת לפי הזמן והמקום. הם בודקים האם זה עלול לפגוע לקהילה או למשפחה וכד'. כל זאת מבלי להביא את העמדה של בית מדרשו של מרן הרב שהתבונן על הכפירה לא כפנצ'ר בתוכנית האלוקית אלא כתופעה שצריכים להעמיק בה והוציא גם ממנה דברים שירוממו את האמונה. לדעתו הכפיה לא רק שאינה פוטרת את הבעיה אלא אף מעצימה אותה. היום הגישות הם לא כל כך רחוקות אחת מן השניה ומקובל על רבים משלומי אמונת ישראל שיש ללכת בדרך האהבה. עיקר המחלוקת מהו האקלים הקהילתי הבסיס בנוגע לשאלת הקשר עם התרבות החילונית. השאלות הינם שאלות קשות ומורכבות שהפתרון להם אינם שחור או לבן.
שאלה: להפסיק באמצע קרבנות במנחה: אם התחלתי לקרוא קרבנות במנחה ביחיד ואז אמרו לי שיש מנין יותר מאוחר. האם מותר להפסיק ולהתחיל יותר מאוחר מאשרי? האם מותר להכנס לשירותים עם ספר קודש בכיס מבלי להוציאו?
תשובה: א.מותר לומר קרבנות הנאמרים לפני מנחה אם ידוע שבתפילת הציבור אח"כ מתחילים באשרי. ב. אם נמצאים במקום שיש לחשוש לגניבת ספר הקודש אם ישאר בחוץ- מותר להיכנס, כי יש אומרים שהכריכה נחשבת לכיסוי אחד, והכיס לכיסוי שני וידוע שבשני כיסויים מותר להיכנס לשירותים. ובכל זאת כדאי להשתדל שספר הקודש יהיה מונח תמיד בשקית ניילון וכדומה שאז ניתן להקל לכתחילה.
שאלה: אבטחה ממשלתית בשבת: אני עובד באבטחת אישיות בכירה בביתו (כאשר בצאתו אני איני מאבטח אותו). האם מותר לעבוד שם בשבת, כאשר איני מביא איתי דבר (כל הציוד כבר שם) וכאשר הנסיעה הלוך וחזור היא עם גוי?
תשובה: הנסיעה מותרת ע"י גוי בלבד.
שאלה: חליצת הנעל במצות חליצה: במצות חליצה אנו רואים שכאשר אדם מסרב לקחת את יבמתו, האישה מצווה לבצע טקס בו היא חולצת את נעלו ויורקת בפניו. מה הקשר בין חליצת הנעל לסירוב האדם לקחת את יבמתו?
תשובה: זה דבר יותר פנימי. לפי החכמה הפנימית יש מצווה לאח לקחת לאשה את היבמה כדי לגרום בזה לעילוי לנשמת הנפטר והתפשטות הגשמיות. ואם היבם לא יכול להתעלות, לכך רומזים לו בחליצת הנעל שהיה צריך להתעלות למדרגת התפשטות הגשמיות. כמו שמשה רבינו צווה "של נעלך מעל רגליך" לפני הסנה וההתפשטות הגשמיות שהיתה שם, כך מסביר הנצי"ב על התורה בסוף פרשת כי-תצא, ועיינו עוד שם ביאור נאה לעניין.
שאלה: הורדת שירים כשקניתי דיסק: קניתי דיסקים באופן כשר אך זכויות היוצרים שבדיסק אינם מאפשרים לי להעביר את השירים ל-MP3. האם מותר לי להוריד את השירים שיש לי בדיסק רגיל מהאינטרנט?
תשובה: אתה רשאי להוריד עבור שימוש עצמי. הרב יאיר וסרטיל
שאלה: תנועת כף על ירך: האם התנועה כף על ירך אסורה לפי הלכה ומדוע? האם תפיחות על הירכיים כמשחק עם ילדים גם כן אסורה?
תשובה: אם מדובר ביום חול, אין בזה שום איסור. אך אם מדובר בשבת, יש אוסרים ויש מתירים.
שאלה: צבא ולימוד תורה: כיצד אדם צריך להחליט אם לעשות שלוש שנים או הסדר?
תשובה: יש אפשרות שלישית, להתמסר ללימוד תורה שנים רבות ולתרום לעם ישראל תרומה רוחנית שהיא לא פחותה מהתרומה של שרות בצבא. אכן על מנת להחליט מה משלושת האפשרויות היא הנכונה, תלוי במקום שכל אדם נמצא בו. רק יש לזכור שלימוד תורה בשקידה רבה יש בו תרומה גדולה לעם ישראל לא פחות מהשרות בבא.
שאלה: "חשבות שכר" ע"פ ההלכה: כיצד מי שעוסק בתחום של "חשבות שכר" צריך לפעול ע"פ ההלכה? אפרט: חשב שכר לומד את כל מה שדרוש על מנת להכין משכורות לעובדי החברה ולדאוג שהמעביד לא עובר על ה"חוקים" האזרחיים הקשורים בהעסקת עובדים וחובותיו כלפיהם: - דיני מיסים, דיני ביטוח לאומי, הסכמים קיבוציים שמחייבים את המעביד, דיני עבודה, קופות גמל וכו א. הבנתי שישנה בעיה בעצם לימוד "חוקים" שאינם ע"פ דין תורת אמת - כיצד זה מתבטא למעשה בתחום שהצגתי? ב. מצב שישנה התנגשות בין חוקי תורתינו לבין - להבדיל - ה"חוקים" האזרחיים, כיצד לפעול במצבים כגון: חיוב המעביד בכספים, ייעוץ למעביד עובד מה לתבוע ב"בית דין" אזרחי לעבודה, ועוד מגוון מצבים? ג. מן הסתם כרקע עלי ללמוד קצת דיני ממונות ע"פ ההלכה על מנת להתמודד, וכן מה מותר ללמוד ומה לא וכו - אודה אם תכוונו אותי לספרים שיעורי אינטרנט שדרכם אוכל להרחיב את הידע באופן מספיק לתפקידי.
תשובה: בדיני עבודה בין עובד למעסיק הולכים אחר מנהג המדינה, שכך כתוב במשנה (בבא מציעא פ"ג.): "השוכר את הפועלים ואמר להם להשכים ולהעריב. מקום שנהגו שלא להשכים ושלא להעריב - אינו רשאי לכופן. מקום שנהגו לזון - יזון, לספק במתיקה - יספק, הכל כמנהג המדינה". וכן כתב בפשטות הציץ אליעזר (ח"ב כ"ג וח"ז מ"ח) וכן בפסקי דין רבניים והדבר פשוט. לכן אין כל איסור ללמוד דיני עבודה וכן ללכת לבית דין לעבודה ששם מתברר מה כתוב בחוק שהוא מנהג המדינה והוא תקף על פי תורתנו הקדושה כאמור לעי"ל "הכל כמנהג המדינה". (יש להעיר שללכת לערכאות רגילות בזה יש איסור הלכתי כמו שכתב השולחן ערוך (חושן משפט סימן כ"ו): "אסור לדון בפני דייני עובדי כוכבים ובערכאות שלהם (פי' מושב קבוע לשריהם לדון בו), אפילו בדין שדנים בדיני ישראל, ואפילו נתרצו ב' בעלי דינים לדון בפניהם, אסור. וכל הבא לידון בפניהם, הרי זה רשע, וכאילו חרף וגדף והרים יד בתורת מרע"ה"). הרב אברהם זרביב
שאלה: שמירת נגיעה במצבים שונים: קראתי המון שאלות באתר, ואני רוצה להגיד שבאמת התרשמתי ונרשמתי לעידכוני המיילים היומיים. הנושא שאני רוצה לדבר עליו זה שמירת נגיעה. אני שומר נגיעה משהו כמו 5 חודשים ויש כמה דברים שמפריעים לי. 1. אני מתאמן בג יו ג יטסו אומנות לחימה ויש שם גם בת שמתאמנת, כמעט כל אימון יוצא לי להילחם איתה. זה סוג של קרב מגע, מה שאומר שאני משתמש ברוב הגוף בקרבות. האם זה מותר? שאלתי את חבר שלי והוא אמר שאם זה בשביל להגיע לרמות גבוהות או בשביל איזה שהיא תחרות אז זה בערך מותר, אז רציתי לקבל מימכם תשובה נכונה. 2.יש לי פרוייקט לימודי שהמסגרת שלו כוללת ערבים ויהודים. לפני כמה שיעורים ישבתי ליד אחת מהן מהערביות. בפעם הראשונה היא נגעה בי כדי שאני אקרא למישהו, קראתי לו ואח"כ הסברתי לה שאני שומר נגיעה. בגלל המוצא שלה לא נראה לי שהיא ממש יודעת מה זה. אחרי כמה דקות היא עוד פעם אמרה לי לקרוא לו נגעה בי כזה בשביל שאני אקרא לו זה רע? זה מותר? זה אסור? אשמח לקבל תשובה בעניין למרות שאני פשוט יכול שלא לשבת לידן. 3. מותר לגעת בבת לאו דווקא שומרת נגיעה עם איזה משהו חפץ-עט לדוגמא, אני משתמש בעט כדי לנגוע בה ולקרוא לה כדי לקרוא לה או כדי לדבר איתה? 4. אני מדריך בתנועת בני עקיבא. בתור מדריך, וגם בתור יהודי דתי שומר מצוות, די צורם בעיניים שלי לראות שני נערים דתיים מתנשקים. הם אומנם התנשקו כמה דקות אחרי שיצאנו מהסניף אבל חברים שלי העירו להם למרות זאת. אמרו להם שזה מראית עין, זאת אומרת שאחרים חילונים או אפילו דתיים שרואים בן עם כיפה ובת עם חצאית מתנשקים באמצע הרחוב, זה ממש לא הולם, מותר לי להעיר להם על כך? אם לא הערתי, עשיתי עברה? 5. לא מזמן היה לנו טיול שנתי ויצאו איתנו מורות. הטיול היה עם הרבה הרים ועליות וירידות והמורות היו צריכות עזרה. האם זה ר לעזור להם? האם אני צריך להושיט להן יד כדי לעזור להן?
תשובה: 1. קרב מגע עם בת אסור לא רק בגלל נגיעה. אנו לא מלאכי אלוקים שנאמר שאנו רק טרודים באומנות הלחימה ולא נוגע בנו כמלא נימה הענין היצרי. קרב מגע רק עם בן. 2. לא לשבת ליד בת שנוגעת בך. לחילופין להסביר לה שזה המנהג שלך ושהיא תכבד את המנהג שלך. להסביר ללא פגיעה. 3. אם לא נוגעים בגוף אין בכך איסור נגיעה. אולם לא לעשות זאת בדרך שיכול להביא לקירוב או לקלות ראש. 4. מצוות תוכחה היא מסובכת וקשה. כל מקרה צריך לדון לגופו. אם מדובר על פגיעה במנהג ציבורי ונוהג שרגילים באותו מקום יש להעיר למרות שאולי לא יעזור באופן פרטי. זה נצרך לשמירת האוירה הכללית בציבור. 5. למורות, רק מבוגרים או מי שמוטל עליו יעזרו. רק במקום שלא התארגנו לכך וקרה מקרה שהיה צריך עזרה כעזרה ראשונה ניתן לעזור. אולם לא כסדר רגיל בטיול.
שאלה: דין גוי גונב או גוזל מיהודי: במהלך עבודות בניה בבניית ביתי עם ערבים, גיליתי שהקבלן שעבדתי איתו גנב לי הרבה חומר (אלפי שקלים). כמו כן, גנב ממני בצורה עקיפה וכן איים עלי שיעזוב את העבודה באמצע (לאורך כל הדרך היו איומים). לאחר מס שבועות החלטתי לסיים את העבודות איתו. מצד אחד הוא גנב לי, ומצד שני, בגלל שהפסקתי את העבודות איתו, אני כביכול גם חייב לו על העבודות שעבד אע פ שלא סיים. כמו כן, הקבלן הערבי מאיים על בעלי מקצוע אחרים מלעבוד אצלי. לאחרונה הוא הורחק מהישוב בשל פנייתי לאבטחה. אני אישית קצת חושש לחיי ולרכושי. האם עלי לסגור איתו את החוב למרות שגנב ממני במתכוון, על אף שיש חשש למעשה זה להתפרש מצידו של הקבלן כחולשה וכתוצאה מכך יתכן ויגרם לי נזק הן בגופי והן ברכושי חלילה בעתיד?
תשובה: אם אתה מעכב אצלך סכום כסף שלדעתך לא מגיע לו אתה עושה כדין. וגם אינך צריך לחשוש מפניו כי לא לקחת לו דבר והוא יודע זאת. איני חושב שאתה צריך להכנע לסחטנות. אין צריך לחשוש אלא אם כן ידוע שהוא פגע באנשים בעבר.
שאלה: אכילת בשר ביום לפני טבילה: האם מותר לאשה ביום שלפני הטבילה לאכול בשר או עוף בסעודת מצוה של ברית (או סעודת מצוה אחרת)?
תשובה: השולחן ערוך (יורה דעה סימן קצח, כד) הביא מנהג שלא לאכול בשר ביום הטבילה מאחר והוא נכנס בין השיניים וכתב שהוא מנהג יפה. אבל בסעודות מצווה ובשבתות וימים טובים, כתבו האחרונים, שהנשים אוכלות בשר ואינן חוששות. ויש לנקות היטב את השיניים לפני הטבילה.
שאלה: נבואת אדם הראשון: האם מקובל בח שנבואת אדם הראשון היתה במדרגה גבוהה יותר מנבואת משה רבנו ע"ה, בהיבט כלשהו? ואם כן, מהו המקור?
תשובה: עד כמה שזכור לי, אין דבר כזה שיש נבואה במדרגה יותר משל משה רבינו.
שאלה: הספר תורת המלך: בסוף השנה אני מתכוון להתגייס ליחידה קרבית. במהלך חודש אוקטובר האחרון הגיע לידי ספר בשם "תורת המלך", העוסק בבירור רציני בדיני הלכה, מאת הרב יצחק שפירא והרב יוסי אליצור. בספר זה נכתב שמותר להרוג חפים מפשע וטף אם הם מסכנים אותנו. במהלך קריאת הספר עלתה במוחי השאלה: האם לא אלוקים הוא שמחליט מי לחיים ומי למוות וכתב לנו בפירוש לא תרצח אלא אם מדובר במלחמת מצווה, שבה הקם להורגייך השכם להורגו, אך חפים מפשע וטף גרם לי להרהר. הייתי מעוניין לשמוע תגובות, מראש.
תשובה: ברור שעל פי התורה אסור להרוג סתם אנשים חפים מפשע, ואפילו בהמות אסור להרוג סתם. אולי לא הבנת נכון את הכתוב בספר, כדאי לעיין בו שוב.
שאלה: דלת בכניסה לבית דירות בשבת: הרבה פעמים כשאני אצל חמותי בשבת יש בעיה בדלת הכניסה לבנין הדירות שלה, היא נפתחת עם קוד או מפתח (יש עכשיו בעיה עם המפתחות כך שאין כיום מפתח). יש אפשרות להשאיר את הדלת שנוכל לפתוח גם מבחוץ אך הרבה אנשים מורדים את הכפתור וכשאני חוזר מבית הכנסת אני מוצא את עצמי נעול מבחוץ. א. בליל שבת עד איזה שעה אני יכול לצעוק למשהו בבית שירד ויפתח לי? (מפחד מגזל שינה של השכנים). ב. אם שכן חילוני פותח ע"י הקוד (חילול שבת), מותר להכנס או לא? ג. אם אסור, אם הוא אומר לך פתחתי תכנס מדין כבוד הבריות מותר? שלא יעלב וכו'. ד. אם שכן שירד במעלית רגילה (ע"י חילול שבת) והוא פותח את הדלת מבפנים רק ע"י הידית(ללא חילול שבת), מותר להכנס?
תשובה: אומנם אם הדלת נפתחה באיסור מותר להיכנס בה, אין כאן הנאה ממעשה האיסור עצמו אלא מהפתח שהיה בלאו הכי אלא שהיה נעול, אך יש לשקול את חילול ה' שבדבר. לכן יש לדאוג בדחיפות למפתח! (אם הדבר היה אסור, אין בהימנעות מהכניסה משום כבוד הבריות. לא נגרם שום ביזיון לפותח, כי ניתן להסביר שהדבר אסור לנו)
שאלה: שעון אטומי בשבת: מה דין ענידת שעון בשבת שזמנו מתעדכן ע"י שליחת תשדורת משעון אטומי מרכזי (ללא פעולה מהעונד)?
תשובה: אם אינך עושה כלום, והכל נעשה אוטומטית, אין בעיה.
שאלה: האר"י הקדוש ורשב"י: איך זה הגיוני שהאר"י הקדוש נפטר כל כך מוקדם? שמעתי פעם שמרבי שמעון בר יוחאי עד האר"י הקדוש לא היה צדיקים כמוהם, זה נכון?
תשובה: : התקיים באר"י הקדוש מה שנאמר בירושלמי ברכות כ א כד דמך  כשנפטר  ר' בון בר ר' חייא על בא  ר' זעירא ואפטר עילוי  והספיד עליו  מתוקה שנת העובד. ישן אין כתיב כאן אלא אם מעט אם הרבה יאכל. למה היה רבי בון בר' חייא דומה למלך ששכר פועלים הרבה והיה שם פועל אחד והיה משתכר במלאכתו יותר מדאי מה עשה המלך נטלו והיה מטייל עמו ארוכות וקצרות. לעיתותי ערב באו אותם פועלים ליטול שכרן ונתן לו שכרו עמהן משלם. והיו הפועלים מתרעמין ואומרים אנו יגענו כל היום וזה לא יגע אלא שתי שעות ונתן לו שכרו עמנו משלם. אמר להן המלך יגע זה לשתי שעות יותר ממה שלא יגעתם אתם כל היום כולו. כך יגע רבי בון בתורה לעשרים ושמונה שנה מה שאין תלמיד וותיק יכול ללמוד למאה שנה.
שאלה: הפיכת בית כנסת לבית מלון: שמעתי מחברי, המתגורר בפולין, שרוצים להפוך בניין שהיה משמש פעם כבית כנסת לבית מלון (יש גם אופציה להפיל את כל הבניין ולבנות בית מלון במקום). בית הכנסת היה אחד מבתי כנסיות המפוארים בארופה. בתקופת השואה הנאצים הפכו את הבניין לבריכת שחיה. אחרי המלחמה לפעמים התפללו שם, אפילו היה שם לתקופה קצרה ספר תורה (התפילה האחרונה היתה לפני כשנה). כרגע המקום עדיין משמש כבריכה. חברים מהקהילה היהודית לא רוצים את השינוי הזה. הם רוצים לחדש את הבית כנסת. האם הלכתית מותר להפוך את בית הכנסת לבית מלון? יש לציין, שבתחילה רצו לחדש את בית הכנסת, אך בגלל בעיות כספיות ראש הקהילה היהודית שינה את התוכנית לבנית בית מלון.
תשובה: יש דרך לפדות את בית הכנסת ע"י הקהילה המקומית בשוויו. (מומלץ להשתמש בכסף לבנית ביכנ"ס או משהו דומה).